ming030890/wiki-yue-high-quality huggingface dataset:
在港美國人

美國領事館估計截至2023年1月, 香港有7萬名「在港美國人」, 由2018年嘅8萬5千人跌咗啲。

歷史
第一批嚟到香港嘅美國人主要係傳教士。早喺1842年，第一次鴉片戰爭完咗之後, 香港島成為咗英國殖民地, 亦取消咗傳教禁令, 俾佢哋能夠自由咁傳教。 1949年，當中國共產黨喺國共內戰打贏咗之後, 好多原本喺大陸嘅美國傳教士開始逃離前往香港, 佢哋喺50年代中正式俾共產黨驅逐。與此同時, 喺香港嘅美國傳教士開始對美國嘅難民政策發揮重要作用, 因為佢哋能夠直接參與、援助同分配所有希望移民去美國嘅難民。 但係, 美國政府對喺香港嘅美國人仍然保持矛盾嘅態度, 美國總統艾森豪威爾曾經建議限制簽證, 等净係對美國有「真正義務」嘅在港美國人先攞到簽證。佢亦都表明, 喺中國入侵香港嘅情況下, 唔會肯對在港美國人提供緊急疏散。
自從香港主權移交以嚟, 美國人逐漸代替英國人, 成為主要非中國嘅勢力。由90年代開始, 住喺香港嘅美國人人口比英國人多, 而香港有超過1千1百間美國公司, 為香港勞動人口近10%提供就業機會。 香港總商會前任會長翁以登係香港史上第一位擔任呢份職務嘅美國人 (1997-2006年)。除此之外, 美國海軍嘅艦艇以前每年都會喺香港巡邏60-80次, 不過自從美國喺2019年通過咗《香港人權與民主法案》之後就停咗。 美國國務院喺2004年估計有大約4萬5千名美國公民喺香港居住。
近年嚟, 嚟香港做交換生、短時間做野、甚至長期定居嘅美籍華人都有增加。喺60年代, 幾乎所有喺香港中文大學嘅交換生都係嚟自歐美。但近年嚟, 華裔美國人已經成為咗其中最大嘅交換生群體之一。 除咗讀書之外, 長期移民嘅趨勢都一樣幾明顯。喺娛樂界, 最早同最出名嘅例子就係李小龍; 後嚟冇耐, 吳彥祖同李玟等嘅演藝界人物都發現自己作為亞洲人, 喺亞洲嘅市場非常有潛質, 所以喺香港落地生根。 可惜, 呢類型嘅移民唔係對所有職業嘅人都合適: 例如, 有啲希望去香港傳教嘅華裔美國人, 成日俾教會嘅等級制度阻礙咗。 仲有就係, 華裔美國人成日俾人嘅印象係中文講得唔好, 又或者唔了解香港文化, 亦有啲香港人覺得佢哋會因為自己喺美國大而覺得高人一等。
美國籍香港人

香港裔美國人，又叫港裔美國人、美籍香港人、在美港人等等，係指持有美國國籍而又係 1) 依家或者曾經擁有香港居留權嘅香港永久居民 2) 祖籍香港（香港原居民）或者父母係香港永久居民，或者係 3) 認同自己係香港人，無論有冇香港身份。
按照美國嘅《香港關係法》，香港人係獨立於中國、澳門同臺灣之外嘅族群。至到2019年，香港永久居民喺歸化成為美國公民之後，會喺公民歸化嘅證明上面注明前國籍係「香港」。
根據美國普查局喺2012年的報告，美國總共有219,231位喺香港出世嘅美國人，呢一個數字並唔包括喺香港以外地方出世嘅香港移民，亦唔包括移民喺美國出世嘅後代。目前，美國有超過33萬位香港移民。
美國係海外港人嘅第二大聚居地，僅次於加拿大。好多港裔美國人都持有多重國籍，包括美國公民身份同埋香港居留權。除咗擁有美國護照，好多人都同時有香港特區護照同埋 BNO 護照。

歷史
自從香港成為咗英國嘅殖民地後，好多廣東移民去香港生活，跟住賺到足夠嘅資本之後再移民去西方國家，特別係北美地區。
1965年嘅《移民和國籍法令》通過咗之後，有一大批香港移民去咗美國嘅唐人區，包括加州嘅三藩市華埠同埋紐約嘅曼哈頓華埠。喺唐人街附近，好多香港移民都係經營中式餐館同超市。
1984年，《中英聯合聲明》正式簽署，確定咗香港未來將會成為中華人民共和國嘅一個特別行政區。但係，好多香港人出於對中國共產黨政權嘅嚴重不信任同埋恐懼，特别係1989年六四事件中共鎮壓民運之後加劇咗呢種嘅不安，所以通通都盡可能移民去英文國家。
1997年香港主權移交中國以來，一啲港裔美國人迴流香港，並繼續喺香港生活。香港美國商會係美國喺海外最大規模嘅商會， 包括咗好多美籍港人。按照美國法律，歸化為美國國籍後嘅香港永久居民可以喺海外使用香港護照，為香港政府工作或者係參與香港選舉，唔會自動喪失美國公民嘅權益，但係一定要向美國政府報稅。
1980至90年代，一大批有高技能嘅香港移民去咗洛杉磯嘅聖蓋博谷（英文：San Gabriel Valley）同埋三藩市灣區定居，而佢哋當中有好多人都係喺矽谷嘅高科技公司度打工。好多喺三藩市灣區返工嘅香港移民都住喺近郊，例如伯靈格姆（英文：Burlingame, California）、南三藩市（英文：South San Francisco）、同聖馬刁（英文：San Mateo, California）等等，而亦有唔少住喺三藩市嘅列文治區同日落區。

人口
根據2012年嘅統計，總共有219,231名港裔美國人，其中有96,281人喺加州住，39,523定居於紐約州。喺波士頓大灣區，特别係昆西（英文：Quincy, Massachusetts）亦住咗唔少港裔美國人。同時，除咗香港以外，港籍美國人主要出世嘅地方係美國或者廣東省。美國每個州都有唔少喺廣東出世嘅香港人喺度生活。
湛琪清

湛琪清（Jessica Jann，1989年12月1號—）係香港演員同模特兒，亦係演員甄子丹老婆汪詩詩嘅表妹，即係甄子丹嘅表姨仔。
湛琪清喺美國加州橙郡出世，8歲時已經做童星，同李連杰拍過荷里活電影《轟天炮4》。喺美國讀完大學之後，湛琪清喺2012年開始返香港拍戲，作品包括《八星抱喜》、《吉星高照2015》、《肥龍過江2020》等。
2019年，湛琪清同香港整形外科醫生金永強嘅仔金承威結婚，二個人仲生咗一個女。
香港外交

呢篇文睇嚟要編修一輪，先至會符合到維基百科嘅質量標準。歡迎着手改善下。建議將香港外交改名做香港對外事務。 講明理由，撐、反都得。（即搬）
香港外交係由中華人民共和國中央人民政府授權香港政府自行處理。
香港基本法第七章第一百五十一條提到：
「
香港特別行政區可以係經濟、貿易、金融、航運、通訊、旅遊、文化、體育等不同領域以中國香港嘅名義，單獨同世界各國、各地區同有關國際組織保持或發展關係，簽訂同履行有關協議。
」
但中央政府喺香港亦設有「中華人民共和國外交部駐香港特別行政區特派員公署」，負責處理由中央人民政府負責管理同香港特區有關既外交事務；協助香港特區政府依照基本法或經授權自行處理有關對外事務；辦理中央人民政府和外交部交辦的其他事務。宜家好多國家喺香港都設有領事館，而招待佢哋嘅工作就由政府總部禮賓處負責。

中華人民共和國駐香港特別行政區特派員公署
中華人民共和國外交部駐香港特別行政區特派員公署，簡稱「外交部駐港特派員公署」，係中央政府協助香港特區行使外交權力嘅機構。根據佢哋個網站話，特派員公署主要嘅工作包括：
幫特區官員用中國政府代表團成員嘅身份參加只係畀主權國家參加嘅國際會議。
授權特區政府同外邊談判同埋締結雙邊協定。
處理外國喺香港成立領事館嘅問題，幫特區政府爭取其他國家畀特區護照免簽證，頒發各類簽證同證件。
轉達關於外國領導人、大粒佬、專機或者軍機、軍用船隻嚟香港訪問嘅問題，受理外國要喺港設立通信系統嘅問題。
發佈同中國外交或者香港有關嘅外交事務新聞，審批外國記者返內地嘅申請，同埋審批香港記者跟國家領導人出訪嘅問題。
對一般人嚟講，特派員公署對日常生活最緊要嘅職責就係批外籍人士返內地嘅簽證，同埋幫內地或者台灣人搞出國、或者台胞返內地嘅手續。
外籍人士同內地、台灣、澳門人嚟香港同喺香港住嘅簽證係由香港特區政府入境事務處負責，而香港永久居民返內地嘅通行證正常都係由中旅社批。呢啲工作都唔駛由特派員公署做。
做過公署特派員嘅有：
第一任　馬毓真　（1997年7月至2001年3月）
第二任　吉佩定　（2001年3月至2003年7月）
第三任　楊文昌　（2003年7月至2006年）
第四任　呂新華　（2006年至2012年）
第五任　宋　哲　（2012年至今）

外國駐港領事館
根據香港特區政府禮賓處網站嘅資料，直到2005年5月13日為止，一共有56個國家喺香港開咗總領事館，有55個國家喺香港開咗名譽領事館。
係香港開咗總領事館嘅國家有：
亞洲
孟加拉國　柬埔寨　朝鮮民主主義人民共和國　印度　印度尼西亞　伊朗　以色列　日本　哈薩克斯坦　韓國　科威特　老撾　馬來西亞　緬甸　尼泊爾　巴基斯坦　菲律賓　沙特阿拉伯　新加坡　泰國　土耳其　阿拉伯聯合酋長國　越南
歐洲 
奧地利　比利時　捷克共和國　丹麥　芬蘭　法國　德國　希臘　匈牙利　意大利　荷蘭　波蘭　羅馬尼亞　俄羅斯　西班牙　瑞典　瑞士　英國
非洲 
埃及　尼日利亞　南非
美洲
阿根廷　巴西　加拿大　智利　哥倫比亞　墨西哥　秘魯　美國　委內瑞拉
大洋洲
澳大利亞　新西蘭
係香港開咗名譽領事館嘅國家有：
亞洲
巴林　不丹　塞浦路斯　約旦　馬爾代夫　蒙古　阿曼　斯里蘭卡
歐洲
阿爾巴尼亞　克羅地亞　冰島　愛爾蘭　拉脫維亞　立陶宛　盧森堡　馬耳他　摩納哥　斯洛伐克共和國　斯洛文尼亞　烏克蘭
非洲
貝寧　喀麥隆　中非共和國　剛果　剛果民主共和國　科特迪瓦　赤道幾內亞　埃塞俄比亞　加蓬　加納　幾內亞　肯尼亞　萊索托　馬達加斯加　馬里　毛里求斯　摩洛哥　莫桑比克　納米比亞　尼日爾　塞舌爾　坦桑尼亞聯合共和國　多哥　突尼斯　烏干達
美洲
巴巴多斯　古巴　牙買加　蘇里南　特立尼達和多巴哥　烏拉圭
大洋洲
斐濟　巴布亞新幾內亞　薩摩亞　湯加
另外重有5個官方認可代表機構：
國際清算銀行亞太區辦事處
歐洲聯盟歐洲委員會香港辦事處
國際金融公司東亞及太平洋地區辦事處及世界銀行東亞及太平洋地區私營發展部辦事處
國際貨幣基金組織香港特別行政區分處
聯合國難民事務高級專員署香港辦事處
外國領導人訪港期間，主要嘅禮節事宜由香港特區禮賓處安排。

香港居民喺內地同海外嘅保護
喺一國兩制下，香港同內地並冇領事保護嘅問題；但因為香港居民嘅身份証明文件都係香港特區政府管同簽發，內地部門同香港對應嘅部門冇任何統屬關係，所以香港特區政府喺北京開咗個駐京辦事處，裏面有個入境事務處駐北京辦事處，為香港居民提供協助，根據入境事務處網頁嘅資料，佢嘅服務包括：
發入境許可證俾唔見咗證件嘅香港居民。（內地嘅出境許可由國內公安局簽發。）
如果有乜嘢嚴重意外或者傷亡，幫當事人通知香港親友同提供諮詢意見。
應當事人要求聯絡香港親友提供緊急金錢援助。
如果香港居民喺內地被拘捕，應當事人香港親友要求向內地執法機關了解情況或提供律師資料。
香港永久居民主要都係中國籍人士，但亦都有大批外國籍人士－－包括歸化外籍嘅華裔香港人。所以香港居民喺海外嘅領事保護就比較複雜。一般嚟講，當地中國大使館或領事館會向中國籍人士（包括攞外國護照而又未申報國籍變更嘅中國籍香港居民）提供保護，而外籍人士就由佢嗰個國嘅籍國家提供保護。
不過，呢個標準亦有漏洞。用2004年印度洋大地震做例子：嗰陣時係香港聖誕節長假，所以有大批香港居民喺各個唔同東南亞國家，佢哋當中有中國籍，亦有外國籍嘅香港居民。當時唔少外籍香港居民需要聯絡喺香港嘅親友，或者需要返香港，但又唔見晒返香港所需要嘅錢同埋證件，甚至有罹難人士需要辦認係咪香港居民，呢啲都係當地中國領事館、或者外籍香港居民嗰個國籍嘅領事館一時難以代辦嘅事項，搞到呢班香港居民陷入孤立無援嘅境地。結果喺災後一個禮拜內，香港特區政府派出一支145人嘅隊伍去最多香港人嘅泰國災區成立支援中心，負責搵失蹤港人下落、補辦證件、提供應急金錢、核對同辦認身份，安排罹難者家屬認屍等。宜家特區政府入境事務處考慮緊設立一條支援熱線，幫境外港人提供全球支援服務，保障港人喺海外嘅人身安全。
Linkedin

領英（LinkedIn；紐交所：LNKD）係美國一間社交網絡服務公司，喺2002年創辦。佢個社交網絡網站主攻職場人脈關係，可以放履歷同埋招聘職位資料上去。母公司係微軟。
北韓足球代表隊

朝鮮足球代表隊，花名千里馬，係代表北韓嘅足球隊，會出席國際足球賽事好似FIFA世界盃。
早喺1966年，北韓已經打入世界盃決賽周，結果喺八強輸畀葡萄牙，係歷嚟首支成功晉級FIFA世界盃八強嘅亞洲足球代表隊，相隔44年之後，北韓喺2010年再次打入世界盃決賽週，但喺分組賽出局。
而家北韓嘅波衫贊助商係Choeusu。
電磁石

簡單電攝石。有鐵芯，電綫卷住佢成綫圈，用來加強磁場。電流愈大，磁場愈勁。
電流磁場示意圖。中間兩排圈仔代表綫圈橫切面。點代表電流向上出，交加代表電流向下入。綫代表磁場，箭代表磁流向。由此可見磁場集中綫圈中間。
門鐘左邊。有兩排電攝石。
電攝石，攝石一種，不過要綫圈通電先會攝，一無電就唔攝，並非永久攝石。佢亦叫電磁鐵、電磁石。電流流過綫圈，就出磁場，磁場會集中喺綫圈中間流過，鐵芯之類會再集中佢，化成攝石而且攝好勁。電流愈大，就磁場愈強，攝石就會愈勁。
一八二〇年發現電流生磁場。一八二四年就發明電攝石。
現今大把電器電子儀器都要用電攝石，摩打、發電機、繼電器、電喇叭、硬碟、磁力共振造影機等等都要用。工業收集廢鐵，好重好大件，要吊要移，都靠電攝石。
輝石

輝石（英文：Pyroxene）係一類石頭，屬矽酸鹽礦物，好多時出現喺火成岩同變質岩。
華人喜歡的玉，主要為輝石或角閃石。
電子旅行證

電子旅行授權書 (英文：Electronic Travel Authorization，簡稱 ETA)，又叫做電子旅行證，係一種跨國旅行用嘅牌照，主要都係發畀啲免簽證嘅遊客。

背景
由2000年代開始，大家開始喺各行各業電子化，其中去旅行嘅手續亦都唔例外。有啲政府因為想事先睇過遊客嘅基本資料，所以推出咗呢個計劃。咁樣，遊客又慳到時間，政府有可以事先知道入境嘅係咩人。一般淨係免簽證國家嘅遊客，先可以用ETA嚟入境。

電子旅行授權書 vs. 電子簽證
首先，電子旅行授權書係畀已經唔使簽證嘅人入境，而電子簽證就係等同一份電子化嘅簽證。
電子旅行授權書一般寬鬆過電子簽證，分別包括：
時間長度
電子簽證通常只係適合短期嘅旅行，通常係30或者60日
電子旅行授權書通常都會比較長時間，例如12個月，同埋彈性會大啲
入境次數
電子簽證通常都係一次性嘅文件
只要係喺份文件嘅時限之内，電子旅行授權書一般都容許多過一次入境

澳洲
澳洲有兩種唔同嘅計劃，Electronic Travel Authority 係畀北美洲同亞洲國家，而 eVisa 就係畀歐洲國家。雖然名唔同，但係呢兩個方案事實上都係幾乎一模一樣：
申請嘅人一定唔可以有案底或者結核病
如果批嘅話，就可以做任何同旅行或者公幹有關嘅出入境
批嘅時限係12個月，其中一次過入境嘅逗留時間最長係3個月

加拿大
除咗美國公民以外，嚟自其他免簽證地區嘅旅客都可以用電子旅行授權書嚟入境加拿大。如果係搭飛機入境加拿大嘅話，就一定要事先做定，而經陸路或水路入境嘅就冇需要咁做。
其中對於巴西、保加利亞、同羅馬尼亞嘅公民，如果過去10年之內攞到過加拿大嘅訪客簽證，就可以直接用電子旅行授權書入境。任何有一份有效加拿大簽證嘅人，就唔需要另外再申請ETA。爾三個國家嘅公民，如果有有效嘅美國非移民簽證，就唔需要有加拿大簽證嚟申請ETA。唯一嘅分別就係一定要搭飛機入境，否則要繼續靠普通簽證。

香港
印度國民喺免簽證咁入香港之前，一定要事先申請預註冊 (PAR)。如果唔成功，就一定要申請返適當嘅簽證入境。
任何喺中華民國出世或者係中華民國公民嘅人，當入境去香港嘅時候，都可以用佢哋嘅民國護照嚟申請入境許可（通行簽證）落地。除此之外，佢哋亦都可以選擇用臺胞證嚟入境香港。

印度
自從2014年以嚟，世界上大多數國家嘅旅行者，都可以攞到去印度嘅 ETA。應該方案也於2015改為電子旅遊簽證（ETV）。

斯里蘭卡
去斯里蘭卡嘅旅客喺入境之前一定要事先攞到 ETA。除咗少數已經豁免咗 ETA 嘅國家之外，大部分嘅其他國家都一定要事先有簽證。

美國
大部分喺豁免簽證計劃之下嘅旅客，如果係通過搭飛機嚟入境美國，就要先攞到 ESTA，否則就唔需要。如果旅客係有加拿大護照、英國屬土公民護照、密克羅尼西亞聯邦、馬紹爾群島、或者帛琉嘅護照嘅話，就完全唔需要攞 ESTA。
雪莉

雪莉（韓文：설리 Sulli；1994年3月29號—2019年10月14號），真名崔真理（최진리 Choi Jin-Ri），係南韓女歌手、主持人同演員，組合f(x)前成員。
2019年10月14號，雪莉被發現死喺屋企，終年25歲。
雅畈

（簡化字：雅畈镇）係中國東部浙江金華市吳城區嘅一個農村城鎮。東北部畀武義河環繞，西北部係蘇孟鄉，西南部係安地鎮，東南部係武義縣。截至2017年人口普查，佢鎮人口係22000人，面積係75.9平方公里（29.3丁方英里）。

史
雅畈嚮1949年解放。

交通
南二環東路（簡化字：南二环东路）橫穿全鎮。
隱蔽青年

隱蔽青年（粵拼：yan2ching1/cheng1，hidden youth，日文：引きこもり／ひきこもり Hikikomori），又叫蟄居族，係指大部分時間喺自己間房入面唔肯返學或者返工嘅青年。呢班青年可能面對住社會嘅排斥或者生活入面遇到困難、挫折同壓力而選擇自我封閉，過住足不出戶嘅生活。
隱蔽青年通常同父母一齊住，但係將自己長時間閉喺房間入面，好少同父母有溝通，甚至要父母將食物送到佢間房度，佢哋好多生活日夜顛倒。
香港出名嘅隱青有阿源，佢曾經表示「這些機會不是屬於我的」，之後成功脱毒，依家任職香港大學圖書館助理。

定義
根據香港基督教服務處總協調主任應鳳秀同香港浸會大學黃昌榮教授所講，「隱蔽」係一個社會現象，唔同年齡組別人士都可能會受到隱蔽問題困擾。任何人士持續超過三個月或以上都可視之為受到「隱蔽」問題困擾：
同社會入面各項系統缺乏聯繫同無從事參與，包括工作、教育、培訓、朋輩同社區，嚴重人士甚至係同家庭成員亦缺乏聯繫。
人際關係薄弱、驚或者拒絕同人接觸或者交談。
無社會身份地位，例如學生、受僱人士、受訓者、社區活動參與者等。
面對唔同程度嘅社會排斥，例如畀同學欺凌、成日畀老闆同埋同事鬧。

表現
隱青常見特徵係無實體社交，只係靠網上匿名社交同社會互動
當隱青感覺到有外在壓力，例如唔想去面對一啲社交場合，佢哋可能會選擇逃避或者自我防衛，減少外在給予嘅壓力同傷害。典型嘅例子就係將自己隱藏喺自己屋企間房入面一段好長時間。由於佢哋多數性格內向同無咩朋友，所以佢哋多數日頭就瞓覺，夜晚通宵上網、打機或者睇電視。隱青主要係因為拒絕同社會接觸而造成。
但係，隱青將自己隱蔽喺房間入面又未必會好開心，因為佢哋成日會感覺到自己受到威脅，又無屋企人、朋友、社工等人同佢分享心事。

原因
隱蔽青年可能面對住社會嘅排斥或者生活入面遇到困難、挫折同壓力而選擇自我封閉。
例如東亞國家太注重學生學業成績，從而畀咗青少年壓力，部分青少年可能就算佢哋幾努力，幾有心機讀書都追唔上進度，令到佢哋覺得自己失敗、無用，而選擇做隱青。當中，屋企人同社會亦畀咗唔少壓力畀佢哋。東亞教育普遍以填鴨式教育為主，加上傳統觀念覺得學歷高先有出息同畀人覺得係「乖仔」，從而形成升學主義。
第二個原因係呢啲青年畀同學蝦或者排擠，例如體型、學業同體能方面、財富以及種族。

協助
由於隱青主要喺畀人排斥、社會同屋企人對佢哋有太大期望或者生活入面遇到困難、挫折同壓力而選擇自我封閉，所以最重要應該要關心佢哋、理解佢哋諗法同多啲同佢哋溝通先可以幫佢哋脱毒。
家庭方面，屋企人可以多啲同佢哋溝通，理解佢哋嘅諗法，從而幫助佢哋。如果隱青仲係喺求學階段，屋企人唔應該將仔女嘅讀書目標定得太高，避免畀仔女太大壓力，搞到仔女以為自己好無用。屋企人亦要安排更加多嘅家庭活動同親子樂，從中促進家長同子女之間嘅友誼，令仔女願意同屋企人分享心事，同時家長亦可以從中更了解仔女。
學校方面，老師可以多啲關注學生之間嘅關係，如果發現有欺凌情況，應該要盡快處理，減少被欺凌者好驚返學嘅意欲。另外，學校亦唔應該畀學生太大壓力，同時亦要照顧唔同能力嘅學生。咁樣可以畀免部分抗逆力比較低嘅學生為咗逃避困難而選擇做隱青。除此之外，學校可以定期舉辦有關抗逆、學習、情緒管理同解決壓力嘅講座畀學生，令學生可以有一個更積極同正面態度面封難題。甚至可以舉辦有關家庭管教嘅講座畀家長，令到家長可以識得點樣管教仔女，以及協助同理解仔女。
政府方面，政府可以多啲宣傳有關隱青嘅特徵同性格，令到更加多人理解同幫助佢哋。政府亦可以投放更加多資源去青年中心去幫助佢哋。另外，政府亦可以鼓勵更加多機構聘請成功脱毒嘅隱青，令佢哋更加快可以容入社會，畀其他人接納，減少佢哋從返隱青生活嘅意欲。除此之外，政府亦可以投放更加多資源去學校同社區中心，令到隱青個案可以盡快協助同及時跟進，避免佢哋問題惡化。

屋企人反應
隱青經常畀屋企人認為只係家事，部分家庭抱住「家醜不外揚」嘅心態，對屋企入面嘅隱青難於啟齒，學校或者社會工作者亦好少介入。由於呢幾年嚟媒體廣泛報導同關注，隱青案例被視為社會病態，亦同精神病扯上關係。有好多屋企人都會先觀望一段長時間先會去尋求心理學家協助。喺東亞，大部份家庭主要由阿媽負責教育同照顧仔女，所以老豆成日會將問題推卸去阿媽身上。喺大多數情況入面，父母只會靜待一段時間作觀望，希望佢哋嘅隱青年仔女情況會有自然改善，父母大多數覺得呢個係隱青嘅必經之路，認為等待一段時間仔女就會自然重投社會。但係亦會有少數舊派父母會強迫佢哋嘅仔女去重投社會，極端情況入面會出現老豆殺死隱青事件。
行距

行距 （粵拼：hong4 koei5；英文：leading，英文讀音：/ˈlɛdɪŋ/，又叫 interlinear spacing；喺書法叫 interlinear space，喺文書處理叫 line spacing，意思係 ｢行距｣），以前喺排版叫字身大細（body size），喺排版、平面設計同英文書法，係指基綫同基綫之間嘅距離。
以前字粒排版嗰陣，最初，排版講嘅行距就即係字大細（指字粒嘅大細），後來有咗行隔，行距變成由字大細同行隔兩部分組成，再後來有咗照相植字，行距又變返單一數值（｢菲林前向量｣ 或者 ｢相紙進給量｣）；目前電腦排版根深蒂固，已經冇人講行隔，淨係會講行距。
喺排版同平面設計，行距係控制行與行之間嘅節奏嘅主要方法，所以通常唔會好似用文書處理器咁畀行距自由浮動，而係由設計師或者排版師傅事先決定，等排出來嘅內容唔會覺得雜亂無章。喺排版軟件，除咗固定行距之外，亦都可以用 ｢基綫格點｣（baseline grid）之類嘅功能來將行距量化。
所謂 ｢基綫格點｣ 係指固定嘅行距所構成嘅版面骨格（grid）。如果事先揀嘅行距都係基綫格點嘅倍數，所有基線就會構成 ｢交叉對應｣[暫譯]（cross alignment），即係排出嚟嘅字至多都只係會浮浮下，但係唔會對唔正。
理想嘅行距並冇一定準則，因為除咗要睇字形同字大細之外，亦要睇埋行寛，每一行越濶，行距亦要越大；所以文書處理器、網頁瀏覽器、甚至排版軟件等等預設咗行距係字大細嘅某個固定倍數，其實並唔啱，因為冇理到其餘兩個變數。
喺 CSS（網頁同電子書製作）行距叫 line-height（行高），並唔係排版同書法嘅傳統用字。
考底利耶

考底利耶（Kautilya 或者 Chanakya，c. 350–275 BCE）係前4世紀古印度政治人同哲學家，婆羅門，曾經幫旃陀羅笈多一世建立孔雀王朝。擅長權謀，後來忌人將佢叫做「印度嘅馬基雅維利」，佢寫嘅《政事論》（Arthashastra），係古印度重要政治文獻。
佢本來係古代塔克西拉大學嘅一個老師，幫第一任孔雀皇帝旃陀羅笈多一世響後生嗰陣攞到權力。響孔雀帝國嘅建立入邊，考底利耶發揮咗重要作用。孔雀帝國係考古學上有記載第一個統一印度次大陸嘅王國。考底利耶同時做咗旃陀羅笈多一世同佢個仔賓頭娑羅嘅首席顧問。
考底利耶係印度經濟學同政治學先驅，亦都係早期創立古典經濟學嘅重要人物，喺政治學上面佢研究早過馬基雅維利約莫一千八百年。考底利耶寫嘅書約莫喺笈多王朝末期失傳，1915年先搵返。
添羅賓斯

添•羅賓斯（英文：Timothy Francis Robbins，1958年10月16號—）係美國電影演員、導演、編劇同埋製片。以演員嚟講，羅賓斯喺1992年憑住《超級大玩家》（The Player）攞到康城電影節同埋金球獎嘅雙料影帝，2004年又憑住《神秘河流》（Mystic River）拎到第76屆奧斯卡金像獎最佳男配角。以導演同編劇嚟講，羅賓斯喺1995年執導嘅《死囚168小時》（Dead Man Walking）最後喺奧斯卡金像獎有三項提名，而且喺同一年嘅柏林電影節攞到四個大獎。而佢最出名嘅電影係1995年做男主角嘅《月黑高飛》。
劉亦菲

劉亦菲（粵拼：lau4 jik6 fei1；簡化字：刘亦菲；英文：Crystal Liu；1987年8月25號—），原名安風。係華人影視女演員同埋歌手，湖北武漢出世。2002年，演咗電視劇《金粉世家》出道。佢又叫做神仙姐姐，源自佢演嘅《天龍八部》中王語嫣嘅稱呼；之後佢參演咗電視劇《仙劍奇俠傳》俾人熟悉；2005年佢憑演出《神鵰俠侶》而爆紅。2013年，佢憑《銅雀台》呢套戲攞過金蓮花獎最佳女主角。

演藝生涯
2005年，佢喺電視劇《神鵰俠侶》裏面飾演小龍女，播出之後爆紅。
2013年，佢憑《銅雀台》呢套戲攞過金蓮花獎最佳女主角。
2018年，劉亦菲被迪士尼選中出演真人版電影《花木蘭》女主角，佢喺近千人嘅篩選中脫穎而出。
會展

會展，又稱會議展覽（Meetings, incentives, conferencing, exhibitions，簡稱 MICE），係指會議、展覽、大型活動等集體性活動嘅簡稱。會展概念內涵係指喺一定地域空間，好多人聚集喺一齊形成嘅、定期或唔定期、制度或非制度嘅傳遞同交流信息嘅群眾性社會活動，會展概念嘅外延包括各種類型嘅博覽會、展覽展銷活動、大型會議、體育競技運動、文化活動、節慶活動等。 特定主題嘅會展係指圍繞特定主題集合多人喺特定時空嘅集聚交流活動。狹義嘅會展只係指展覽會同會議；廣義嘅會展係會議、展覽會、節事活動同獎勵旅遊嘅統稱。會議、展覽會、博覽會、交易會、展銷會、展示會等係會展活動嘅基本形式，世界博覽會係最典型嘅會展活動。
香港會

香港會（The Hong Kong Club），又稱香港會所，舊時唐人叫佢新公司（Hongkong Club），旗下包括香港國際遊艇俱樂部和多艘私人郵輪，係香港一會所，會員皆香港上層士紳，非富則貴。會所一八四六年（清宣宗道光26年）成立，會址喺香港島中環昃臣道一號，皇后像廣場附近，和平紀念碑側。
香港會原本只爲英國人而設，連唐人都唔可以入會。

史
十九世紀末，《香港雜記》有寫：「臬署在中環與新公司相對」，又寫「新公司樓建三層，騎樓亦極寛展，鋪陳明凈，書樓尤極繁華，官紳富商多會於此，無賓主之拘，頗稱利便。」又寫「雲咸街在新公司之側」。臬署卽舊高等法院大樓。當年洋人三大會舘，有英國人嘅新公司，葡萄牙人嘅西洋會館，同埋德國人嘅德國會館。
香港會館，原本喺中環雲咸街。一八九七年搬咗去昃臣道。
搲背棍

搲背棍係用嚟搲背脊嘅棍，因為背脊某啲位置自己用手搲唔到，就需要用佢幫手。就係唔使搵人幫手嘅緣故，所以有人叫佢做不求人。
列夫·托洛茨基

（俄文：Лев Тро́цкий，拉丁化：Lev Trotskiy，俄文讀音：[ˈlʲɛf ˈtrotskʲɪj]；1879年11月7號—1940年8月21號），全名叫列夫·達域多維池·托洛茨基（Лев Дави́дович Тро́цкий），簡稱托洛茨基（俄文：Тро́цкий，/ˈtrɒtski/），香港部分教材錯譯成托洛斯基，係馬克思主義其中一個代表人物，俄國社會民主工黨多數派領袖，發動十月革命推翻俄羅斯臨時政府，創立蘇聯紅軍。
因為同史太林意見唔夾，逃亡到去墨西哥嘅墨西哥城。1940年8月20號，佢俾史太林派出嘅刺客拉蒙·麥卡德用冰鎬鑿入後腦，第二日（1940年8月21號）不治身亡。
哥約亞間區

哥約亞間區 （西班牙文：Coyoacán）係墨西哥城嘅一個分區，屬於城市嘅「歷史中心」 呢個名嚟自那華茨文，意思應該係類似「郊狼嘅地頭」咁上下。個地方首先由阿斯達政府成立，靠住湖邊嘅位置。因為當地嘅特帕內克人反對阿斯達嘅統治，所以當西班牙帝國成立美洲殖民地嘅時候，受到當地人嘅支持，令呢個區域成為新西班牙喺1521-23年期間嘅首都。
隨住墨西哥獨立，哥約亞間一路到19世紀都係一個獨立嘅城市。到1857年，佢正式加入墨西哥城。再到1927年，墨西哥城分咗做16個區，哥約亞間成為咗其中一個。雖然笪地方已經城市化咗，不過仍然有部分地方保留住鄉郊嘅痕跡。特別喺星期六日，哥約亞間區都屬於當地嘅旅遊勝地。
天地線

天地線（CT2）係1990年代頭風行嘅一種手提電話服務，要喺指定範圍先至可以打出電話，而由人哋打入則要配合於指定範圍內同時接上網絡等待來電，所以常配合傳呼機一齊用。
我們的驕傲

《我們的驕傲》（英文：Hong Kong Heroes II），原名《運動光輝20年》，係香港電視廣播有限公司嘅訪談節目，由朱智賢、敖嘉年、陳庭欣主持，喺2017年6月26號到29號香港時間禮拜一到四22:30到23:00喺翡翠台播。
呢個節目會訪問香港特區成立廿年以嚟嘅一啲本地「星級」運動員，亦係《香港英雄》嘅延續篇。
2024年9月5號日本國家男子足球代表隊對中國國家男子足球代表隊賽事

2024年9月5號日本國家男子足球代表隊對中國國家男子足球代表隊賽事，喺2024年9月5號夜晚喺日本埼玉縣嘅埼玉體育場舉行，係場2026年FIFA世界盃外圍賽亞洲區第三圈（英文：2026 FIFA World Cup qualification – AFC third round）（十八強）C組賽事，由日本國家男子足球代表隊（日本隊）對中國國家男子足球代表隊（中國隊）。
賽前國際足球協會嘅世界排名入面，日本隊排第18位，而中國隊排第87位；日本隊正選球員身價係1.95億歐羅，而中國隊正選球員身價係615萬歐羅。日本隊正選球員都喺歐洲揾食，身價最低嘅谷口彰悟值150萬歐羅，比中國隊身價最高嘅正選球員武磊嘅120萬歐元重高咗30萬歐羅。賽前，中國隊自1998年2比0贏過日本隊開始，從嚟未贏過日本隊，其間戰績係14戰6和8負。不過，爾段時間日本隊最多都係贏兩球，從未試過贏三球以上。
喺呢場比賽，日本對中國火力全開，先後憑遠藤航、三笘薰、南野拓實、伊東純也、前田大然同久保建英建功，以7-0大炒中國。對中國隊嚟講，亦係繼1985年5月19號中華人民共和國足球代表隊對香港足球代表隊賽事（中文：五一九事件）、2013年6月15號中華人民共和國足球代表隊對泰王國足球代表隊賽事同2022年2月1號越南男子足球代表隊對中華人民共和國男子足球代表隊賽事之後再度恥辱性輸波，受到中國球迷同傳媒猛烈抨擊。
中國隊喺本場賽事創造咗多項慘敗紀錄，包括：對日本隊最大比分失利；FIFA世界盃外圍賽單場最多失球；FIFA世界盃外圍賽最大比分失利。
日本城

日本城（粵拼：jat6 bun2 sing4；英文：Japan Home Centre）係香港嘅家品零售連鎖商，主要做家居零售業務，而家喺香港、星加坡、馬來西亞西邊、中國大陸同澳門都有分店。
日本城嘅創辦人係劉栢輝同埋魏麗霞，佢哋亦係香港賽馬會馬主。
阿布泰國生活百貨

阿布泰國生活百貨（粵拼：a3 bou3 taai3 gwok3 sang1 wut6 baak3 fo3，英文：Abouthai）係香港一間連鎖生活百貨專門店，由香港海關前關員林景楠同佢泰籍太太Bowie Kanokwon喺2016年創辦，主要銷售嚟自泰國嘅進口零食、生活用品、健康產品同個人護理產品，亦有銷售少部分香港本土產品。「ABOUTHAI」品牌名嘅意思係About Thailand，而「阿布泰」只係取自英文名嘅譯音。
阿布泰國生活百貨呢幾年嚟不斷擴張，截至2023年8月被收購前香港一共有24間分店，係香港一間大規模泰國連鎖生活百貨之一。
每年4月會喺香港舉行「阿布泰國潑水節感謝禮」購物優惠。
2023年8月，泰國連鎖超市集團Big C收購阿布泰國生活百貨全部店舖，陸續改用Big C名義營運。

社會同政治參與
阿布泰國生活百貨創辦人林景楠係泛民主派支持者（不過後來變節，投奔親政府派），佢曾經參與部分香港修例風波抗議行動，亦喺店舖派發「良知」貼紙，亦喺武漢肺炎期間因應政府未有向前線醫護人員同公務員提供足夠物資，為呢班前線人員優先提供物資。

抗衡梁振英狙擊蘋果日報廣告商
2018年3月開始，前行政長官梁振英持續狙擊《蘋果日報》廣告商，佢成日喺個人社交網站列出喺蘋果日報埋廣告嘅公司，鼓勵其他人唔好幫襯嗰啲商户。到2019年4月，阿布泰國生活百貨喺《蘋果日報》嘅內頁刊登全版廣告，註明「此乃全版廣告，歡迎香港人轉載」，呼應梁振英嘅行動，呢個舉動令到阿布泰國生活百貨開始為人熟悉。

香港修例風波期間
喺6月9號反送中大遊行一百萬人上街之後，政府仲堅持修例草案喺星期三（6月12號）交上立法會二讀，激發唔少市民響應星期三嘅三罷（罷工、罷市、罷課）以及包圍立法會嘅行動。其中得到阿布泰國生活百貨響應，東主仲話「一日生意無咗，可以做得返。但我哋原來嘅香港無咗，就再救唔返。」。
2019年7月31號，阿布泰國生活百貨宣佈，8月1同2號將會進行義賣，扣除成本開支，所有收益全數撥捐畀612人道支援基金，強調喺面對社會扭曲、黑白顛倒，港人必須團結、無私、堅持。

武漢肺炎期間
2020年1月爆發武漢肺炎第一波疫情，阿布泰國生活百貨由泰國入口買咗一批口罩。醫管局前線醫護人員、邊境管制站嘅紀律部隊人員，包括海關、入境處同衞生署職員，只需出示工作證件或者委任證就可以唔使排隊，可以喺實名登記後，優先購買口罩。結果當日阿布泰國生活百貨14間門市都有過千名市民排隊。不過，呢個做法亦引起部分親建制派網民不滿，佢哋話呢間舖頭「違反《防止賄賂條例》第3條」，向醫護人員同海關等提供優先購買口罩嘅權利。有網民批評阿布泰國生活百貨會因政見而拒絕出售口罩，但係創辦人林景楠澄清並表示「黃藍是政見，但抗疫是良知」。亦因為良知，阿布泰國生活百貨堅持以良心價售賣口罩，同市民共渡難關。2020年2月，因應確診武漢肺炎香港疫情變嚴重，阿布泰國生活百貨更加喺青衣城以每個港幣1蚊嘅價錢開售口罩，每人限買10個口罩。另外，品牌亦曾經免費派發一萬個口罩畀18歲以下大專生、中學生同所有DSE應屆考生。只要持有有效本地學生證，填寫網上表格登記就可以免費領取一份口罩（每份10片）。

畀海關舉報同搜查
2021年4月8號，海關動員逾 100 人去到阿布泰 25 間分店同喺荃灣嘅貨倉進行搜查，一共檢獲 14 款，共 8,805 件沐浴露、家居清潔劑同衣物漂白劑，估計市值 40 萬蚊。一名 33 歲男董事被捕，涉及未有按照法例喺產品上貼上中英雙語警告標籤。到4月9號，海關消費者保障科總貿易管制主任陳國雄指收到舉報，話喺荃灣同沙田嘅分店出售多款懷疑違規嘅家居清潔劑，所以隨即展開調查。阿布泰喺facebook專頁為疏忽表示歉疚，但係同時批評海關執法程序令人詫異。
其後市民爆買支持，多區分店店員忙到冇停手，而結帳隊伍一度排出店外。人龍最長要排成三個鐘頭咁耐。部份黃店「損己利人」，跨行業跨界別全力撐阿布泰，有黃店收埋自己一啲貨唔賣住，請客人去阿布泰度買；有黃店憑阿布泰張單，買返單據咁多錢嘅嘢唔使畀錢，有飛髮店來送完免費處理之後無嘢獎，另外送一次焗油。
《蘋果日報》記者發現，Donki、價真棧、百佳旗下fusion、萬寧、日本城、759阿信屋、莎莎、卓悅、龍豐藥房等多間連鎖店同樣違規，追問海關會唔會執法，海關只係話會了解，如果有發現違規會執法。有人形容過去兩日好似「全民中文標籤檢測日」，有市民發現大生生活超市出售嘅部份漂白水、洗衣粉同清潔劑等都未有貼中英文標籤。佢影低相後打電話去政府熱線 1823 同海關舉報。
海關喺4月9日至22日，共收到 400 宗關於產品安全標籤嘅舉報，但係一直都仲未執法，部份舉報因為涉及「食品」唔屬於相關法例規管而未能處理。
林兆霞

林兆霞（June Lam），係香港女演員，初頭主要拍舞臺劇，亦拍過唔少電影，2012年憑演出電影《春嬌與志明》嘅Brenda而開始出名。佢喺2017年viuTV劇集《賤民20》亦有客串演出。

演出
呢個表唔完整，歡迎加料。
光污染

光污染（粵拼：gwong1 wu1 jim5）又叫做光害（gwong1 hoi6），係一種環境污染，係濫用室外照明造成，例如街燈、廣告招牌同大廈外牆燈光佈置等，將光線直接或間接照射上天空，大氣中嘅雲、霧、懸浮粒子同污染物將光線散射開，導致夜空被照光，因此量度夜空光度就可以反映光污染嘅情況。光污染唔單止令我哋睇唔見好靚嘅星空，更反映出我哋正喺度破壞大自然同埋人類嘅生活環境、浪費能源。

成因
街燈：街燈，會對居民造成光滋擾。
廣告招牌：市區有大量廣告招牌，多數用強光照射嘅燈光效果展示。
汽車車頭燈：車頭燈由朝到晚都要開住。
商舖燈光：商舖用強力燈光照明，搞到街道附近嘅居民無覺好瞓。

影響
造成能源浪費：無論任何形式嘅光污染都一定要用電力，大量消耗電力唔止造成浪費，同時增加燃燒化石能源，造成空氣污染，導致更嚴重嘅熱島效應。
滋擾市民生活：研究指出大量嘅光污染對市民眼睛造成傷害，影響睡眠質素同影響情緒。減少光污染令市民生活更加舒適，令到身心健康，提升市民生活質素，亦減少因為強光而導致交通意外嘅機會，保障市民安全。
損害市民健康：舖頭通常會安裝好光嘅燈來吸引客人，例如珠寶店同手錶零售舖頭，持久同強烈嘅燈光損害員工嘅視力健康（光污染係引致青少年出現近視嘅重要成因）。研究顯示夜晚過度暴露喺燈光之下重會提高女性患乳癌嘅機會。
影響生態平衡：候鳥會因為光污染影響而迷失方向；影響咗動物嘅自然生活規律。另外一般昆蟲有趨光嘅特性，過量燈光導致夜行動物容易意外撞向發光廣告牌。美國鳥類專家估計每年有超過400萬隻候鳥因撞到廣告燈而死亡。
影響天文研究：喺無光污染嘅情況下，夜晚嘅天空可以睇到光度6等嘅星星（科學家將肉眼可以睇到嘅星星進行分類，1等係最光，冧巴越大越暗），而喺大城市度，光污染特別嚴重，淨係睇到2等嘅星星。

可行解決措施
規定燈光使用時限，例如夜晚11點後強制關閉冇必要嘅燈光。
建立客觀嘅燈光亮度表，限制唔同時間嘅燈光亮度。
加強防止燈光滋擾措施，例如限制燈光投射角度同加設燈罩。
長遠改善城市規劃，分隔商業同住宅區。
加強商界環保教育，鼓勵支持環保政策。
定期公佈唔同企業嘅光污染調查數據等。
立法規管。
高錕

高錕爵士，GBM，CBE（粵拼：gou1 kwan1，英文：Charles Kuen Kao，1933年11月4號—2018年9月23號），上海人，係華裔物理學家，光纖通訊同電機工程專家，被譽為「光纖通訊之父」，2009年拎咗諾貝爾物理學獎。
高錕無為光纖通訊申請任何專利，但佢話完全唔會後悔，佢話如果事事都係錢行先，光纖就唔會有今日咁大嘅成就，2018年9月23號，因腦退化與世長辭，享年84歲。
運輸聯線

運輸聯線（TransLink），簡稱運聯，係加拿大卑詩省大溫哥華地區嘅公共運輸服務機構。運輸聯線喺1998年成立，1999年4月正式開始運作，取代卑詩公車局（BC Transit）喺大溫地區嘅業務。運輸聯線負責管理同埋協調大溫地區嘅公共交通服務同埋主要路橋嘅維修保養，其中嘅西海岸快線更加延伸到東邊嘅菲沙河谷地區。
運輸聯線嘅正式名稱係卑詩省南海岸運輸管理局（South Coast British Columbia Transportation Authority），1998年到2007年之間嘅正式名稱就係大溫哥華運輸管理局（Greater Vancouver Transportation Authority）。

公交車/巴士
運輸聯線嘅無軌電車
溫哥華地區絕大部份公交車都係由運輸聯線屬下嘅海岸山脈公車公司（Coast Mountain Bus Company）營運嘅，但係服務西溫哥華同埋獅子灣嘅公交車就係由西溫藍公車公司（West Van Blue Bus）營運嘅。海岸山脈公車公司同時負責營運幾條高載客量快速幹線「B線」（B-Line），分別係：
96B線，來往素里嘅基爾福交通樞紐同牛頓交通樞紐；
97B線，來往高貴林中心車站同盧歇鎮中心，2016年長青延伸段通車之後會停運；
98B線，來往溫哥華市中心布勒站同列治文市政廳一帶，2009年加拿大線通車兩個月之後停運；
99B線，來往商業道－百老匯道站同卑詩大學交通樞紐。

架空列車
到達商業道－百老匯道站嘅Mk II列車
架空列車（SkyTrain；另譯「天車」、「天鐵」等）係運輸聯線屬下嘅鐵道運輸系統，喺1986年溫哥華世博會期間通車。目前已經發展出三條線路：
博覽線（Expo Line）：來往溫哥華市中心同素里市中心，途徑南本拿比同新西敏。
千禧線（Millennium Line）：來往高貴林同溫哥華北部，途徑滿地寶同北本拿比。
加拿大線（Canada Line）：從溫哥華市中心出發，一條支線通往溫哥華國際機場，另一條支線通往列治文。

西海岸快線
停泊喺溫哥華濱海車站嘅西海岸快線
西海岸快線（West Coast Express）係運輸聯線運營嘅一條通勤線路，來往溫哥華濱海車站（Waterfront Station）同菲沙河谷嘅米遜市。
西海岸快線機車嘅維修服務由維亞鐵路（VIA Rail）負責。

渡輪服務
海上公車「布勒內灣河狸號」（Burrard Beaver）
阿比安渡輪
運輸聯線屬下嘅渡輪服務包括：
海上公車（SeaBus）：穿過布勒灣，連接北溫哥華同埋溫哥華市中心；
阿比安渡輪（Albion Ferry）：穿過菲沙河，連接蘭里鎮同埋楓樹嶺；2009年金穗大橋通車之後停航。

收費區
除咗西海岸快線之外，運輸聯線屬下全部公共交通服務都分為4個收費區：
第一收費區：溫哥華、卑詩大學保留地；
第二收費區：北溫哥華（市/區）、西溫哥華、本拿比、列治文、新西敏、獅子灣、寶雲島；
第三收費區：大溫哥華地區其他市鎮；
機場特別收費區：加拿大線喺機場島上面有三個架空列車站。喺伊三個車站買離開機場島嘅單程架空列車票要畀5文附加費，但係用預付車票，或者搭公交車就唔使畀附加費。另外，喺機場島範圍內上落加拿大線唔使畀錢。

單程飛
閒日夜晚六點半後同週末（星期六、日同公眾假期）所有車程一律淨係收一個收費區嘅錢（但機場附加費照收）。
憑車票可以喺90分鐘之內，喺車票許可嘅收費區之內無限次搭車同轉車。另外，如果淨係搭公交車嘅話，就可以以一個收費區嘅價錢搭跨越所有收費區嘅車，但係轉搭其他交通工具就唔得。
14到18歲持有年齡證明嘅青年同埋65歲或以上嘅長者可以買特惠票。13歲或以下小童可以免費搭車。

康百世卡
康百世卡（藍卡）。
内文：康百世卡
康百世卡（英文：Compass Card）係運輸聯線嘅智能（預）付費卡，類似於廣東嘅嶺南通同香港嘅八達通。

預付車票
喺康百世卡公開發售之前，運輸聯線發行過3種預付車票：預付單程票、日票同埋月票，全部都可以喺指定嘅商場同埋便利店買到。喺康百世卡公開發售之後，日票同月票全部電子化澌。

預付單程票
預付單程票（FareSaver）有成人車票同特惠車票兩種。乘客需要喺上公交車嘅時候將車票放入車頭嘅打票機裡面驗票，或者喺搭架空列車之前喺車站嘅驗票機道驗票。驗票之後，乘客憑車票可以喺90分鐘之內，喺車票許可嘅收費區之內無限次搭車同轉車。2016年2月，為徂推廣康百世卡，運輸聯線宣佈停止發售預付單程票，但係未用嘅預付單程票將可以繼續用於搭公交車。

日票
日票（DayPass）有成人同優惠兩種。憑日票可以喺打票當日，喺全部收費區裡面無限次搭車同轉車。

月票
月票（Monthly Pass）有成人同優惠兩種。成人月票有收費區限制，但係特惠月票就無收費區限制。憑月票可以喺打票當月，喺指定收費區裡面無限次搭車同轉車。

補票
當手頭上嘅車票唔夠跨區嘅時候，乘客可以用現金或銀行卡補票（AddFare）。

U-Pass
大學生搭車優惠證（U-Pass）係專門畀讀緊公立大學嘅大學生搭車用嘅優惠。憑U-Pass可以喺通行證上面寫著嗰個月裡面，喺所有收費區裡面無限次搭車同轉車，同埋買特惠票搭西海岸快線。
喺康百世卡發行之前，曾經有過兩個版本嘅紙質大學生搭車優惠證。第一個版本係四個月有效嘅，上面有學生嘅姓名同頭像；第二個版本祇有一個月有效期，而為咗避免有人轉賣優惠證牟利，學生收到優惠證之後要馬上喺背面寫上自己嘅姓名同埋學生證號碼。康百世卡發行之後，大學生搭車優惠證亦隨之電子化，每個月輸入學生本人嘅康百世卡。
目前大溫哥華地區參加優惠證計劃嘅專上學院包括：
卑詩大學（UBC）
西門菲沙大學（SFU）
卡普蘭諾大學
蘭加拉學院（Langara）
愛美麗•卡亞藝術與設計大學（Emily Carr）
溫哥華社區學院（VCC）
道格拉斯學院（Douglas）
關特靈理工大學（Kwantlen）
卑詩理工學院（BCIT）
Nicola Valley Institute of Technology
卑詩司法學院（JIBC）雖然符合資格，但係目前未加入優惠證計劃。

西海岸快線
由於營運成本巨大，所以西海岸快線有自己嘅收費系統。西海岸快線車票有效期係3個鐘頭，而乘客喺車票有效期內，唔使另外畀錢就可以轉搭運輸聯線其他線路。
以下係2010年生效至今嘅西海岸快線車費，以濱海車站作為起點：
國際社會

國際社會係一個地緣政治同國際關係嘅術語，嚟指世界上廣泛嘅人民同政府。

用法
除咗字面意思之外，呢個概念通常暗示對某啲事上嘅國際共識，例如人權問題。有時候，呢個詞會用嚟呼籲人民去抗衡某種勢力，例如針對一個國家入面嘅政治打壓。呢個詞亦都用嚟暗示對一件事上面嘅合理性同一個已經有共識嘅觀點，例如維持聯合國大會投票結果嘅公信力。

批評
有唔少法律領袖同作家都表示，呢個詞有時指嘅只係某一小部分國家嘅睇法，而唔係真係世界上嘅全部國家。
根據國際刑事法院法學家Victor Tsilonis嘅講法：「所謂嘅國際社會其實只係代表咗7-10個最強大嘅國家嘅利益」。
國際海洋法法院主席同另外兩位作者認為，「國際社會指嘅係大約20個有錢國家”」。
華威大學（英文：University of Warwick）教授 Peter Burnell 就話，世界上一啲都幾有影響力嘅國家，例如中國、俄羅斯、阿拉伯國家等等，往往同所謂國際社會嘅意見有分歧，包括喺聯合國安理會投棄權票嘅情況。
美國哲學家杭士基表示，「呢個概念只能夠代表美國同盟國嘅睇法」。
英國記者 Martin Jacques 認為：「我哋都知道國際社會係代表啲乜，其實淨係西方世界咁大把。用呢個字眼純粹係想將西方國家世界化同尊嚴化，令任何事變得更加中立或者高等」。
根據美國政治學家Samuel Huntington嘅講法，國際社會係代替咗冷戰時期所用嘅「自由世界」概念。
傅潤偉

傅潤偉係香港親中派教育界人士，現任仁濟醫院王華湘中學副校長，主要負責德育及公民教育推廣，並係歷史科老師，有時會接受唔同媒體訪問。

政治立場
佢嘅政治立場係親中派。
佢喺教學工作中推廣北京未經諮詢或香港人同意，強行訂立嘅《港版國安法》同國民教育。佢仲會舉辦活動向學生宣傳長期陷入假新聞爭議嘅香港大公文匯傳媒集團。
何鴻燊

何鴻燊，GBM，GBS（葡文：Stanley Ho Hung-sun，1921年11月25號—2020年5月26號），係香港信德集團主席兼澳門賭王，亦係全國政協澳門委員、香港特別行政區第一屆政府推選委員會第一界別委員。
2011年1月，何鴻燊簽名將身家分俾屋企人，引起爭身家嘅傳說。2020年5月26號，何鴻燊瓜老襯，終年98歲。
Nanoblock

Nanoblock（日文：ナノブロック）係塑膠製積木玩具，可以砌埋一齊。於2008年係日本成立嘅兒童玩具公司。
鉛心筆

鉛芯筆，又寫做鉛芯筆，是一種筆，是鉛筆的代替品，主要用來畫東西和寫字。鉛心筆用的芯，叫鉛芯（或寫做鉛芯，又叫鉛筆芯或鉛筆芯），只有筆頭那麼幼，是可以換的。芯是用石墨製造的，和鉛筆一樣，但亦有一些鉛芯是有色的，用不同料造，代替木顏色。
鉛芯筆，筆和芯是分開的，那個好處是不用刨鉛筆，都可以寫到筆頭那麼幼，不會掘，而筆亦都可以用完又用，只要換鉛芯就可以。

史
最早鉛心筆1822年喺英國發明，中間經過無數改良。之不過現代流行嘅鉛心筆，係日本早川金屬工業創辦人早川徳次1915年開始發明，改過無數次後，支筆以Ever-Ready Sharp Pencil，即係鉛心永遠都咁尖嘅鉛筆為名。因為日本呢間因為賣鉛心筆，間公司賺到錢，所以索性公司名改做Sharp（香港名聲普，普通常讀寶），即係尖咁解。因為咁，日本同韓國就叫鉛心筆做Sharp Pencil（日文シャープペンシル）。同時間，美國人Charles R. Keeran亦都差唔多時做出現代鉛心筆雛形，兩人嘅發明，就係現代鉛心筆嘅開端。
1980年，日本斑馬筆廠以超低價一百日元發售，由此鉛心筆大量普及。
鉛心
鐵路

鐵路（Railway）係響路軌上面行車嘅運輸方法，因為上面行嘅車叫火車，所以鐵路運輸又叫火車。鐵路係設計畀運好多貨好多人用。鐵路個名來自佢用兩條平行嘅鐵軌做成畀火車行嘅路，不過家下多數改咗用鋼。軌下面通常有枕木同道渣。以前枕木淨係用木，家下多數用石屎。火車通常設計畀鐵路行嘅車，車下面嘅轆係鐵做，等佢同地無咁大摩擦，同埋載好重都得。所以，火車係比其他車慳好多能源。火車係由好多火車卡組成，每卡有鈎連住。最前嗰卡叫火車頭，負責拉郁成架火車。
火車最初係用蒸氣推郁，而家已經發展到用電力同埋磁浮之類嘅新方式去推郁，速度大大咁提升。
居庸關

居庸關（粵拼：geoi1 jung4 gwaan1）係中國萬里長城嘅其中一個關卡，喺北京昌平區西北邊嘅南口鎮居庸關村，近正燕山。佢嘅屬下景區喺216省道嘅K49+670標記位。
第5屆澳門行政長官選舉

第5屆澳門特別行政區行政長官選舉喺2019年8月25日舉行，選出第五屆澳門特別行政區行政長官。現任行政長官崔世安由於已經連任一次，根據《澳門特別行政區基本法》規定唔可以再競選行政長官。2019年6月16日，選舉委員會委員選舉投票，產生咗399名選委，其中344人係由澳門唔同屆別或界別組合選出賀一誠。
高翰文

高翰文（1959年10月2號—）係香港男演員，1986年加入香港話劇團，演過大量舞台劇，亦有參與電影、電視、鮮浪潮短片、廣告、配音嘅製作，近年客串咗ViuTV幾套電視劇。佢老婆係演員彭杏英。
科木

科木（英文：Como 1907）係意大利科莫一間職業足球球會，依家踢緊意大利甲組足球聯賽。
蒙沙

蒙沙（英文：AC Monza）係意大利蒙沙一間職業足球球會，依家踢緊意大利甲組足球聯賽。
林宜臻

林宜臻（英文：Rachel Lam Yee Chun，1997年8月18號—）係香港女模特兒，隸屬Jamcast，同時兼任生物科老師。佢喺英國倫敦大學皇家霍洛威學院（中文：皇家霍洛威學院）畢業，主修生物科學榮獲二等一級榮譽學位。
公開試當真

《公開試當真》（英文：Once Upon a Time in HKDSE）係2024年香港一套紀錄片，屬YouTube頻道試當真第一套擺上大銀幕嘅電影，由許賢、滕毅康、林溢欣主演，梁奕豪執導。紀錄片用報考2023年香港中學文憑考試做題材。

事件
《公開試當真》其中一位主角滕毅康，自2024年5月嘅優先場開始一路缺席宣傳活動同首映禮，到7月4號電影正式上畫嗰陣，許賢首度解釋，話滕毅康「有啲私人嘅issue要處理咗先」，但未有進一步解釋。8月19號，傳媒報道滕毅康喺觀塘裁判法院承認一項盜竊罪，被判罰款3千蚊港紙。試當真被質疑為免影響票房而刻意隱瞞主角惹咗官非。
凱撒電影獎

凱撒電影獎（法文：César du cinéma），簡稱凱撒獎，係法國每年搞嘅國家電影獎，1976年開始頒，地位同美國奧斯卡獎似。
阿爾丹杜雅·沙麗布被殺案

阿爾丹杜雅·沙麗布謀殺案（馬來話：Pembunuhan Altantuya Shaariibuu）係一宗馬來西亞嘅謀殺案，受害人蒙古女郎阿爾丹杜雅·沙麗布，2006年10月19號喺馬來西亞首都吉隆坡嘅沙亞南區暗角處，俾人用C-4炸藥殺害，或者被殺後俾人用C-4炸藥毀屍滅跡。
2009年4月9號，沙亞南高等法庭裁決，判處兩名涉案被告，西魯·阿茲哈·烏馬同阿茲拉·哈德里死刑，結束長達159日嘅審訊。兩名被告向上訴庭上訴，2013年8月23號獲判無罪釋放，控方同日繼續向聯邦法院提出上訴，期間西魯棄保潛逃澳洲。2015年1月13號，聯邦法院推翻上訴庭判決，裁定兩名被告罪名成立，判處死刑。西魯畀澳洲扣留，阿茲拉就喺加影監獄候刑。
2008年7月3號，時任馬來西亞副首相納吉阿都拉薩嘅助手阿都拉薩·巴金達請嘅私家偵探巴拉蘇巴馬廉（P Bala Subramaniam）揭露納吉同阿爾丹杜雅·沙麗布擁有性關係。而阿丹杜雅更係馬來西亞向法國買潛水艇嘅中間人，並曾經向納吉索取50萬美元嘅佣金。巴拉指出，雖然佢俾警方錄口供時，曾告知納吉與同阿丹杜雅擁有親密嘅關係，但警方冇將呢啲內容刪除，冇納入到供詞，檢控官亦冇喺法庭上盤問佢呢件事。7月10號，納吉喺閉門召開嘅巫統特別匯報會上，對著全國191個巫統區部、巫青團、婦女組及女青年團領袖約800人嘅面前，以真主嘅名義發誓，否認自己曾經同阿丹杜雅見面，或彼此互相認識。
2019年12月，死囚阿茲拉通過律師發佈法定聲明，指控前首相納吉阿都拉薩就係下令佢殺害阿爾丹杜雅嘅指使人，並入稟法庭申請審核裁決，獲聯邦法院批准，將於2020年4月聆訊。
阿拔斯一世

阿拔斯一世（1571年1月27號—1629年1月19號）係伊朗薩非王朝沙王。
阿塞拜疆蘇維埃社會主義共和國國徽

阿塞拜疆蘇維埃社會主義共和國國徽版本1931年版本國徽細節使用者Template:Azerbaijan SSR旗資料啟用1937年冠飾紅星之前版本1921年版本 1931年版本呢篇文冇引任何嘅出處。 請幫手改好呢篇文，加返出處同埋寫低根據。冇根據或冇出處嘅嘢可能隨時受到質疑；經唔起質疑就會畀人剷走。
阿塞拜疆蘇維埃社會主義共和國國徽喺1937年啟用，模仿蘇聯國徽嚟設計。
國徽係圓形，下面係旭日初升嘅景象，前面係鑽油架。上面有紅色嘅五角星，中間有鎚子同鐮刀，象徵社會主義照亮全球。外面由麥穗同埋棉花嚟裝飾。飾帶用俄文同埋阿塞拜疆文寫著蘇聯格言「全世界無產者，聯合起來！」同埋「阿塞拜疆蘇維埃社會主義共和國」。
1992年開始，阿塞拜疆國徽係新國家嘅國徽。
維基同享有多媒體嘅嘢：Coats of arms of the Azerbaijan Soviet Socialist Republic
呢篇阿塞拜疆蘇維埃社會主義共和國國徽係政治類嘅楔位文章，未完成；麻煩你幫手加下料，充實佢。
紫金山

紫金山（粵拼：zi2 gam1 saan1；普通話拼音：Zǐjīn Shān）係位置喺中華人民共和國江蘇省南京市玄武區嘅山，標高448.2米。又叫鐘山（zung1 saan1）、蔣山（zoeng2 saan1）、神烈山（san4 lit6 saan1）、金陵（山）（gam1 ling4 saan1）。
紫金山嘅名源自佢山岩泛紫色，有紫色嘅頁岩層，紫金即係紫銅，亦即純銅，銅又叫赤金，因爲座山銅色，以赤金嘅名嗌做金陵。呢個就係南京雅稱金陵嘅來由，係因山立號。金陵個名度，陵就係山噉解，後人冇再噉用詞，所以加多山字尾做金陵山。紫金山風景好靚，自古有名，而家係中國嘅國家級景區，相當於係中國嘅國家公園。喺古代，紫金山素稱「鐘山龍蟠，石頭虎踞」，講嘅係南京城有鐘山同石頭山嘅山水形勢，所謂鐘山龍蟠，係話長江似條龍噉兜住咗鐘山，正因爲話南京地方有龍虎氣象，有定爲帝都嘅風水價值，所以南京成爲中國四大古都之一。
喺漢末時，秣陵縣尉蔣子文剿匪，戰死呢處兼葬喺呢度，啲人睇佢做呢座山嘅山神，於是有名叫蔣山。東吳時因爲孫權有祖先叫孫鐘，要避佢名諱，因而蔣山一度係正式名。孫權落葬呢度，佢係第一位葬紫金山嘅皇帝，皇陵亦隨山名叫蔣陵，民間俗稱吳王墳、孫陵崗，民國時種晒梅花，因而又叫梅花山，係中國四大梅園之一，譽爲「天下第一梅山」，現時係明孝陵景區嘅一部分。東晉時，十一位皇帝中有五位落葬紫金山（康帝、簡文帝、孝武帝、安帝、恭帝）。到明代，座山又叫神烈山，同朱元璋落葬嘅明孝陵有關，朱元璋將成座紫金山列爲皇家禁區，山陽留畀自己同特許功臣，山陰賜畀其他功臣安葬。而到咗民國，呢度又有落葬孫中山嘅中山陵，因而紫金山擁有多處陵寢。汪精衛原本落葬喺梅花山，但國民政府還都後，話佢係漢奸，冇資格葬呢度，所以畀何應欽炸墳，而屍骨喺清涼山火化揚灰，汪墓嘅原位起咗觀梅軒。
話南京有帝都氣象嘅事好早就有，傳說話喺秦代，因爲睇到紫金山有紫氣昇，紫色喺古代係帝王高官嘅顏色，啲人話嗰度將來會出天子，秦皇自然唔想有人搶佢位，於是想搞衰金陵嘅風水，鑿穿座山，挖咗條河，呢條河係秦朝挖嘅，於是叫秦淮河，按風水講法，座山鑿崩咗，而秦淮河彎彎曲曲，歷代係煙花之地，叫做紅顏禍水禍君王，就噉樣令南京風水唔好。民間一直笑談話，定都南京嘅王朝之所以都風雨飄搖、唔長命，就係個風水畀秦皇搞禍咗。秦皇除咗壞佢風水，仲改金陵地名做秣陵，秣嘅意思係餵馬嘅草料，改名來貶低呢度。
紫金山係中山陵、明孝陵、靈谷寺呢啲觀光地嘅位置所在。喺紫金山設置咗全長2350米嘅觀光吊車，可以喺吊車度見到明孝陵、中山陵、靈谷寺。向山頂徒步時，可以利用紫金山東西兩麓做起點嘅山道。喺山頂整備有山頂公園，可以從山頂一下子望曬南京市內。
另外，喺山麓嘅站同山頂站之間有個紫金山天文臺站，嗰度可以去紫金山天文臺，呢個天文臺以發現多粒彗星同小行星而有名。

交通
喺紫金山索道有巴士站，嗰度經停4條巴士綫：遊3路、20路、203路、315路（據2017年6月4號查）。
鍾山

鍾山（粵拼：zung1 saan1；壯話：Cunghsanh）係中國廣西賀州一縣，面積1472平方公里，人口42萬。